La “XXIX Trobada de Jazz de l'Eliana” comptarà amb Pritt&Simon, Domisol Sisters i Nora Pastor
31 de juliol de 2018

A l'agost, cada dissabte a les 22:30 hores els amants del jazz tenen una cita amb els concerts del “Festival Estiu a la Torre”

Les “Trobades de Jazz” celebren enguany la seua vint-i-novena edició estiuenca, una cita ineludible en la programació cultural de l'Eliana, que aposta cada any pel jazz i acull aquesta edició tres concerts durant tot el mes d'agost.

Durant vint-i-nou anys el públic de l'Eliana i dels municipis adjacents ha omplert els concerts de jazz, per la qual cosa la Regidoria de Cultura aposta any rere any per aquesta cita emmarcada dins del “Festival Estiu a la Torre”, que se celebra durant els mesos de juny, juliol, agost i setembre en la Torre del Virrei.

Pritt&Simon, el duet format pel madrileny Francisco Simón i l'alemany Andreas Prittwitz obrin aquesta XXIX edició. El millor Blues, New Orleans, Jazz, R&B, Soul, Jazzrock juntament amb els músics Luis Fernández, Dani Casielles i Antonio Calero. A les 22:30 hores en La Torre. Les entrades tenen un preu general de 7 i 5 euros per a les reduïdes.

El dissabte 11 a les 22:30, serà el torn de Domisol Sisters. Grup format en l'actualitat per quatre cantants i set músics d'èxit que interpretaran música dels anys 30, 40 i 50, fent recordar el millor de l'era del Swing. Les entrades per a aquest espectacle estan quasi esgotades i es poden adquirir per un preu de 7 euros la general i 5 euros la reduïda.

Finalment el fermall d'or serà a càrrec de la valenciana Nora Pastor, al costat dels seus companys Christian Molina en el piano, Batiste Miguel en bateria i Enrique Errant en el contrabaix, els quatre formen el grup Nora Pastor Quartet. El concert tindrà lloc el 18 d'agost a les 22.30 hores i el preu és de 5 i 4 euros l'entrada general i reduïda, respectivament.

Els tiquets es poden adquirir de dilluns a diumenge a partir de les 22:30 hores en la taquilla del cinema d'estiu i en la Torre del Virrei una hora abans dels concerts. També es poden adquirir a través de www.elientrada.es, el lloc web de l'Ajuntament per a la venda d'entrades dels espectacles culturals a l'Eliana.

Fes clic a cada nom per visualitzar la promo:

Pritt&Simon, Domisol Sisters, Nora Pastor Quartet